PRÍLOHA

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmien v súlade článkom 53 ods. 2 prvým pododsekom nariadenia (EÚ) č. 1151/2012

„Antequera“

EÚ č.: PDO-ES-00327-AM03 – 19.3.2018

CHOP ( X ) CHZO ( )

1. Skupina žiadateľov a oprávnený záujem

Conseil régulateur de l’appellation d’origine protégée „Antequera“ (Regulačná rada pre chránené označenie pôvodu „Antequera“) Carretera de Córdoba, S/N 29200 Antequera – Málaga ESPAÑA Tel. +34 952841451 Elektronická adresa: info@doantequera.org

Regulačná rada pre chránené označenie pôvodu „Antequera“ je nezisková organizácia, ktorú uznal príslušný orgán v členskom štáte ako riadiaci orgán označenia pôvodu; táto organizácia zastupuje hospodárske subjekty, ktoré sa podieľajú na výrobe chráneného výrobku a dodržiava demokratické zásady zastupuje hospodárske a sektorové záujmy svojich členov, osobitne zohľadňuje menšinové záujmy, keďže rôzne záujmy sú zastúpené v rovnakej miere.

Okrem toho má regulačná rada v súlade s vnútroštátnymi právnymi predpismi, konkrétne podľa článku 13.2.a zákona č. 2/2011 z 25. marca o kvalite agropotravinárskeho a rybolovného sektora v Andalúzii, právnu spôsobilosť požiadať o predkladanú zmenu.

2. Členský štát alebo tretia krajina

Španielsko

3. Položky v špecifikácii, ktorých sa zmena týka

— ☐ Názov výrobku — ☒ Opis výrobku — ☐ Zemepisná oblasť — ☐ Dôkaz o pôvode — ☐ Spôsob výroby — ☒ Súvislosť — ☐ Označovanie — ☐ Iné [uveďte]

4. Typ zmeny (zmien)

— ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmeny

Zmenil sa bod B.3) Fyzikálno-chemické a organoleptické vlastnosti olejov v špecifikácii výrobku, ako aj bod 3.2 jednotného dokumentu. Špecifikácia výrobku, na ktorú sa vzťahuje odkaz uvedený v jednotnom dokumente, bola aktualizovaná.

Fyzikálno-chemický ukazovateľ K270 (absorbancia 270 nm) sa zmenil z 0,15 na 0,18.

Odôvodnenie: Pred niekoľkými rokmi sa zistilo, že keď výrobcovia oleja s CHOP „Antequera“ posunuli obdobie zberu na skorší dátum s cieľom získať oleje vyššej kvality a s vyššou ovocnosťou, tento pestovateľský postup viedol k miernemu zvýšeniu hodnoty K270. Oleje s vyšším mediánom ovocnosti majú hodnoty ukazovateľa K270 rovné alebo vyššie ako je horná hranica 0,15, avšak nedosahujú strop stanovený v príslušných právnych predpisoch.

Vo všeobecnosti ukazovateľ K270 súvisí so stavom oxidácie oleja, ale z rôznych vedeckých štúdií týkajúcich sa tohto aspektu vyplýva, že existuje úzke prepojenie medzi hodnotou K270 a prirodzeným zložením olivového oleja: oleje zo skoršieho zberu sa vyznačujú výrazne vyššími hodnotami tohto ukazovateľa, čo sa však dá vysvetliť prítomnosťou väčšieho množstva fenolových zlúčenín s absorbanciou pri vlnovej dĺžke 280 nm, v dôsledku čoho dochádza ku skresleniu týchto údajov. Prítomnosť fenolových zlúčenín paradoxne do veľkej miery určuje oxidačnú stabilitu a väčšinu senzorických znakov charakteristických pre panenské olivové oleje.

JEDNOTNÝ DOKUMENT

„Antequera“

EÚ č.: PDO-ES-00327-AM03 – 19.3.2018

CHOP ( X ) CHZO ( )

1. Názov

„Antequera“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.5. Oleje a tuky (maslo, margarín, oleje atď.).

3.2. Opis výrobku, na ktorý sa vzťahuje názov uvedený v bode 1

Extra panenský olivový olej sa vyrába z plodov olivovníka (Olea europea, L.) výlučne fyzikálnymi alebo mechanickými postupmi pri teplote, pri ktorej nedochádza k zmene prirodzeného chemického zloženia oleja, pričom sa zachováva chuť, aróma a vlastnosti plodov, z ktorých sa výrobok pripravuje.

Z organoleptického hľadiska sa oleje vyznačujú ovocnou arómou zelených olív, ďalšieho zrelého ovocia, mandlí, banánov a zelenej trávy v strednej až vysokej intenzite. Výrobok sa vyznačuje mierne až stredne intenzívnou horkosťou a pikantnosťou, ktoré dokonale ladia so sladkastou chuťou.

Oleje chránené označením pôvodu „Antequera“ sú výlučne extra panenské olivové oleje, ktoré majú tieto špecifikácie:

Fyzikálno-chemické ukazovatele:

Kyslosť (%) maximálne 0,3 Peroxidové číslo (vyjadrené v miliekvivalentoch kyslíka na kg oleja) maximálne 10 K270 (absorbancia 270 nm) maximálne 0,18





Organoleptické vlastnosti:

Medián ovocnosti 4 a viac Medián chybovosti rovný 0

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Extra panenský olivový olej sa získava z plodov olivovníka (Olea europea, L.) odrody Hojiblanca. Možno pridať aj ďalšie menšinové odrody ako Picual, Marteño, Arbequina, Picudo, Lechín de Sevilla alebo Zorzaleño, Gordal de Archidona, Verdial de Vélez Málaga a Verdial de Huévar.

Hlavnou a dominantnou odrodou je Hojiblanca, keďže predstavuje viac ako 90 % celkového povrchu miestnych olivových hájov. Ostatné odrody sa vzhľadom na ich zastúpenie v oblasti považujú za druhotné. Za autochtónne odrody sa považujú: Hojiblanca a Gordal de Archidona.

3.4. Konkrétne kroky pri výrobe, ktoré sa musia uskutočniť v označenej zemepisnej oblasti

Olivy používané na výrobu oleja „Antequera“ pochádzajú z registrovaných olivových hájov v oblasti výroby a z povolených odrôd.

Olej sa vyrába v registrovaných lisovniach nachádzajúcich sa v oblasti výroby, ktoré spĺňajú stanovené podmienky.

Kroky výroby: čistenie, umývanie a váženie olív; miesenie hmoty; oddelenie tuhej a tekutej zložky kontinuálnym odstreďovaním; oddelenie tekutých zložiek kontinuálnym odstreďovaním; dekantácia a uskladnenie.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Olej sa balí do nádob z tmavého skla, tmavého plastu, kovových alebo keramických nádob, ktoré sú špeciálne upravené na potravinárske účely a ktoré zodpovedajú platným predpisom, z dôvodu, že dlhšie udržiavajú fyzikálno-chemické a organoleptické vlastnosti oleja a neovplyvňujú kvalitu obsahu vzhľadom na to, že obmedzujú vplyv svetla, ktoré pôsobí ako urýchľovač oxidácie oleja.

3.6. Špecifické pravidlá označovania výrobku, na ktorý sa vzťahuje registrovaný názov

Pokiaľ ide o používanie loga označenia, na obchodné etikety každej zaregistrovanej spoločnosti dohliada regulačná rada. Na obchodných etiketách sa musí povinne uvádzať názov „Denominación de Origen Protegida Antequera“ alebo logo chráneného označenia pôvodu a symbol Únie.

Všetky druhy balenia, v ktorých sa predáva olej určený na spotrebu, sa zabezpečia záručnou kontrolnou páskou, litografiou, etiketami alebo zadnými etiketami očíslovanými a vydanými alebo kontrolovanými regulačnou radou z hľadiska používania loga označenia. Tieto zadné etikety sa na balení umiestnia priamo v registrovanej baliarni tak, aby nebolo možné ich znovu použiť.

4. Stručné vymedzenie zemepisnej oblasti

Oblasť výroby tvoria územia, ktoré sa nachádzajú v týchto obciach provincie Malaga: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco y Villanueva de Tapia a v provincii Córdoba obec Palenciana.

5. Súvislosť so zemepisnou oblasťou

Špecifickosť zemepisnej oblasti

Oblasť výroby sa nachádza v prírodnej oblasti Antequerskej kotliny, ktorá sa nachádza na západnom okraji intrabetických kotlín Andalúzie. Na severe je hraničí s provinciami Córdoba a Sevilla, na západe s provinciami Sevilla a Cádiz a na východe s provinciou Granada. Južnú hranicu tvorí pohorie Cordillera Subbética, ktoré oblasť oddeľuje od hôr Malagy, Hoyas del valle Guadalhorce a oblasti Serranía de Ronda, pričom všetky tieto oblasti sú súčasťou provincie Malaga.

Vykazuje osobitné geomorfologické a klimatické charakteristiky. V oblasti sa nachádza bezodtoková kotlina s miernym terénom (400 – 600 m nad morom), obklopená sústavou horských systémov nachádzajúcich sa na severe (Cordillera Subbética) a na juhu (Sistema Pénibético), čo jej zabezpečuje jedinečné mikroklimatické a pôdne podmienky na pestovanie olivovníka.

Olivové háje sa nachádzajú v nadmorskej výške 450 až 600 metrov na stredne hlbokých a veľmi ílovitých pôdach (20 – 70 % uhličitanov). Na druhej strane sa v Antequerskej kotline nachádza vďaka jej bezodtokovému charakteru, ktorý viedol k vzniku rôznych úrovní riečnych terás, veľké množstvo terciárnych nánosov, medzi nimi červené íly z miopliocénu, ktoré poskytujú olivovníku veľké množstvo draslíka a umožňujú vysoký stupeň zadržiavania vlhkosti, čo zlepšuje vegetačné podmienky olivovníka, pretože viac ako 90 % plochy, na ktorej je táto plodina vysadená, sa nezavlažuje. Oblasť Antequera má mierne teplé stredozemské podnebie mierne kontinentálneho charakteru vzhľadom na svoju polohu v intrabetických kotlinách Andalúzie. Poloha oblasti má za následok veľké teplotné výkyvy medzi letom a zimou a medzi dňom a nocou. Priemerná teplota v najchladnejšom mesiaci (január alebo december) sa pohybuje medzi 6 °C a 9 °C. Najteplejšie mesiace sú júl a august s priemernými teplotami 22 °C až 27 °C.

Špecifickosť výrobku

Extra panenský olivový olej s CHOP „Antequera“ sa z organoleptického hľadiska vyznačuje strednou až vysokou intenzitou ovocnej chuti zelených olív s mediánom rovným alebo väčším ako 4. Ovocnú chuť sprevádza škála pozitívnych vlastností iných zrelých druhov ovocia, mandlí, banánov a čerstvej trávy. Tieto oleje vykazujú mierne až stredne intenzívnu horkosť a pikantnosť, ktoré dokonale ladia so sladkastou chuťou. Pokiaľ ide o ich fyzikálno-chemické vlastnosti, výrobok sa vyznačuje nízkou kyslosťou (do 0,3 %), nízkym obsahom peroxidu (do 10 miliekvivalentov kyslíka na kg) a nízkou absorbanciou ultrafialového žiarenia (maximálne 0,18 nm).

Obsah mastných kyselín v olejoch je veľmi vyvážený. Oleje majú vysoký obsah kyseliny olejovej (78 – 81 %), priemerný obsah kyseliny linolénovej (5 – 8 %) a pomer nenasýtených mastných kyselín k nasýteným mastným kyselinám je vysoký (11 až 15). Mierny pomer kyseliny olejovej a linolénovej (15 k 12) spôsobuje jemnú chuť oleja.

Uvedené oleje sú mierne stabilné vďaka vysokému obsahu tokoferolov. To vysvetľuje, prečo sú oleje Antequera bohaté na vitamín E.

Treba zdôrazniť vysokú hladinu metylsterolov v nezmydliteľnom podiele olejov Antequera, ktoré presahujú hodnotu 30 mg/100 g oleja.

Príčinná súvislosť medzi zemepisnou oblasťou a typickou vlastnosťou výrobku

Vďaka znášanlivosti vápenatých pôd zemepisnej oblasti, kde sa pestuje odroda Hojiblanca náročná na získavanie vápnika z pôdy, ako aj vďaka stredozemskej kontinentálnej klíme prírodnej oblasti Antequerskej kotliny so studenými a suchými zimami, sa môžu z olív pôvodnej odrody Hojiblanca, ktorej zber v olivových hájoch v tejto oblasti prebieha počas mesiacov s nízkymi teplotami, vyrábať oleje s ovocnou chuťou zelených olív s mediánom ovocnosti 4 a viac, pozitívnymi vlastnosťami iných zrelých druhov ovocia, mandlí, banánov a čerstvej trávy a mierne až stredne intenzívnou horkosťou a pikantnosťou. Z fyzikálno-chemického hľadiska ide o oleje s nízkou kyslosťou (do 0,3 %), nízkym obsahom peroxidu (do 10 miliekvivalentov kyslíka na kg) a nízkou absorbanciou ultrafialového žiarenia (K270) (maximálne 0,18 nm).

Nízke teploty počas zimného obdobia, typické pre túto oblasť, spôsobujú, že olivy odrody Hojiblanca dozrievajú pomalšie, čo má za následok zmenu obsahu kyselín v olejoch spočívajúcu vo zvýšenej hladine kyseliny olejovej (78 – 81 %) na úkor nasýtených a nenasýtených mastných kyselín.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Úplné znenie špecifikácie výrobku sa nachádza na webovej stránke:

http://www.juntadeandalucia.es/export/drupaljda/Pliego_Antequera_modificado.pdf

alebo

http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-aceite-oliva.html, špecifikácie výrobku sú uvedené pod hlavičkou označenia kvality.

Alebo na domovskej stránke regionálneho ministerstva poľnohospodárstva, rybolovu a rozvoja vidieka (http://www.juntadeandalucia.es/organismos/agriculturapescaydesarrollorural.html) sledovaním nasledujúcej navigačnej cesty: „Áreas de actividad“/„Industrias Agroalimentarias“/„Calidad y Promoción“/„Denominaciones de Calidad“/„Aceite de oliva virgen extra“; špecifikácia výrobku je uvedená pod hlavičkou označenia kvality.